Premier wil ‘ingryp’ in Johannesburg, TshwaneHerman Mashaba, voormalige burgemeester van Johannesburg (Foto: Itumeleng English/African News Agency (ANA)) Die Gautengse premier het die Stad van Johannesburg net meer as ŉ week gegee om ŉ nuwe burgemeester aan te stel. Dié stap kom nadat die verkiesing van ŉ nuwe burgemeester op 28 November tot 4 Desember uitgestel is. Die pos is vakant nadat Herman Mashaba vroeër bedank het. Sy termyn het gister geëindig. “Indien die stad Woensdag daarin misluk om ŉ nuwe burgemeester aan te stel, sal ek hulle nog ŉ week kans gee. Daarna sal die provinsiale regering daadwerklik ingryp,” het David Makhura, Gautengse premier, Woensdag in ŉ verklaring gesê. Die DA, EFF en ANC het elk ŉ kandidaat vir die pos benoem: die DA Funzela Ngobeni, die EFF Musa Novela en die ANC Geoff Makhubo. Makhubo, ŉ voormalige burgemeesterskomiteelid van finansies, word onder meer van bedrog, korrupsie, geldwassery en swendelary beskuldig vir sy vermeende betrokkenheid by die omstrede fondsbestuursmaatskappy Regiments Capital. Die premier is ook bekommerd oor die stand van bestuur van die Tshwane-metro, nadat dié se burgemeester verlede week op spesiale verlof geplaas is. Abel Tau is Donderdag as tussentydse burgemeester aangewys. “Tshwane is in regerings- en administratiewe chaos gedompel en dit is duidelik dat dienslewering daarom verswak het en dat inwoners nou daaronder ly,” sê Makhura. Hy sê die provinsiale munisipaliteit sal nie huiwer om in te gryp by munisipaliteite wat geaffekteer word deur swak leierskap en wanadministrasie nie.